अभी फिल्मों में वापसी के लिए तैयार नहीं : जीतेंद्र  
जीतेंद्र के समकालीन कलाकार अब भी बड़े पर्दे पर नजर आ रहे हैं, लेकिन उनका अभी फिल्मों में अभिनय करने का कोई इरादा नहीं है।
प्रख्यात अभिनेता जीतेंद्र के समकालीन कलाकार अब भी बड़े पर्दे पर नजर आ रहे हैं, लेकिन खुद उनका अभी फिल्मों में अभिनय करने का कोई इरादा नहीं है। जीतेंद्र ने अंतिम बार 'कुछ तो है' (2003) में अभिनय किया था। इसके बाद वह 2007 में प्रदर्शित हुई 'ओम शांति ओम' के एक गीत में दिखाई दिए थे।  उन्होंने कहा, जब मुझे लगेगा कि मुझे दोबार अभिनय करना चाहिए, तो मैं निश्चित रूप से कोई फिल्म करूंगा। अभी मेरा ऐसा करने का कोई इरादा नहीं है। जब जीतेंद्र से उनके समकालीन अभिनेता अमिताभ बच्चन की नई फिल्म 'बुड्ढ़ा होगा तेरा बाप' के संबंध में पूछा गया, तो उन्होंने कहा, मैंने फिल्म नहीं देखी है, मैं इसे देखना चाहता हूं और मैंने इसे देखने के लिए अपने दोस्तों के साथ योजना भी बनाई है।  जब उनसे इस फिल्म में अमिताभ जैसी भूमिका करने के विषय में पूछा गया, तो उन्होंने कहा, मैं अभी ऐसा नहीं कह सकता। इसके लिए मुझे पहले फिल्म देखनी होगी, इसके बाद ही मैं तय कर सकूंगा कि मैं वैसी भूमिका करना चाहूंगा या नहीं।  जीतेंद्र रिएलिटी शो 'एक्स फैक्टर इंडिया' में विशेष अतिथि के रूप में नजर आएंगे। 'एक्स फैक्टर इंडिया' ब्रिटेन के रिएलिटी शो 'द एक्स फैक्टर' का भारतीय संस्करण है। इसके जरिए संगीत की दुनिया की नई प्रतिभाएं खोजी जाती हैं। जीतेंद्र इससे पहले 'झलक दिखला जा' में जज के रूप में शामिल हो चुके हैं। इसके अलावा वह अभिनेत्री हेमा मालिनी के साथ 'डांसिंग क्वीन' में भी शामिल हुए थे।